**Előterjesztés**

**Hévíz Város Önkormányzat Képviselő-testületének**

**2024. november 28-ai rendes nyilvános ülésére**

**Tárgy:** Hévíz Város Önkormányzat 2024-2029 évi gazdasági programja előkészítésének elrendelése

**Az előterjesztő:** Naszádos Péter polgármester

**Készítette:** dr. Tüske Róbert, jegyző

Szintén László, közgazdasági osztályvezető

**Megtárgyalta:** Pénzügyi, Városfejlesztési és Ügyrendi Bizottság

**Törvényességi szempontból ellenőrizte:** dr. Tüske Róbert jegyző

Naszádos Péter

polgármester

**I.**

**TÁRGY ÉS TÉNYÁLLÁS ISMERTETÉSE**

Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 116. § (1)-(5) bekezdései alapján a képviselő-testület hosszú távú fejlesztési elképzeléseit gazdasági programban, fejlesztési tervben rögzíti, melynek elkészítéséért a helyi önkormányzat felelős.

A gazdasági program, fejlesztési terv a képviselő-testület megbízatásának időtartamára vagy azt meghaladó időszakra szól. A gazdasági program, fejlesztési terv helyi szinten meghatározza mindazokat a célkitűzéseket és feladatokat, amelyek a helyi önkormányzat költségvetési lehetőségeivel összhangban, a helyi társadalmi, környezeti és gazdasági adottságok átfogó figyelembevételével a helyi önkormányzat által nyújtandó feladatok biztosítását, színvonalának javítását szolgálják. A gazdasági program, fejlesztési terv – a vármegyei területfejlesztési elképzelésekkel összhangban – tartalmazza, különösen: az egyes közszolgáltatások biztosítására, színvonalának javítására vonatkozó fejlesztési elképzeléseket. A gazdasági programot, fejlesztési tervet a képviselő-testület az alakuló ülését követő hat hónapon belül fogadja el, ez a határidő Hévíz Város Önkormányzat esetén **2025. április 10-ig.**

Hévíz Város Önkormányzat Képviselőtestülete vészhelyzeti polgármesteri átruházott döntéssel, a 73/2020.(IV.23) határozatával fogadta el a 2019-2024. évi gazdasági programot. Mivel a meglévő gazdasági program, fejlesztési terv az előző ciklusidőn nem túlnyúló, így új gazdasági program megalkotása szükséges. Az Mötv. 42. § 4. pontja alapján a képviselő-testület át nem ruházható hatásköre a Gazdasági Program elfogadása.

A Gazdasági Program elfogadása előtt fontos a széleskörű egyeztetés, illetve a tervezési folyamat időigényére is tekintettel biztosít az Mötv erre hat hónap időt.

Az Mötv. 13. § (1) bekezdése szerint a helyi közügyek, valamint a helyben biztosítható közfeladatok körében ellátandó helyi önkormányzati feladatok különösen:

1. településfejlesztés, településrendezés;

2. településüzemeltetés (köztemetők kialakítása és fenntartása, a közvilágításról való gondoskodás, kéményseprő-ipari szolgáltatás biztosítása, a helyi közutak és tartozékainak kialakítása és fenntartása, közparkok és egyéb közterületek kialakítása és fenntartása, gépjárművek parkolásának biztosítása);

3. a közterületek, valamint az önkormányzat tulajdonában álló közintézmény elnevezése;

4. törvényben meghatározott kivételekkel az egészségügyi alapellátás, az egészséges életmód segítését célzó szolgáltatások;

5. környezet-egészségügy (köztisztaság, települési környezet tisztaságának biztosítása, rovar- és rágcsálóirtás);

6. óvodai ellátás;

7. kulturális szolgáltatás, különösen a nyilvános könyvtári ellátás biztosítása; filmszínház, előadó-művészeti szervezet támogatása, a kulturális örökség helyi védelme; a helyi közművelődési tevékenység támogatása;

8. gyermekjóléti szolgáltatások és ellátások;

8a. szociális szolgáltatások és ellátások, amelyek keretében települési támogatás állapítható meg;

9. lakás- és helyiséggazdálkodás;

10. a területén hajléktalanná vált személyek ellátásának és rehabilitációjának, valamint a hajléktalanná válás megelőzésének biztosítása;

11. helyi környezet- és természetvédelem, vízgazdálkodás, vízkárelhárítás;

12. honvédelem, polgári védelem, katasztrófavédelem, helyi közfoglalkoztatás;

13. helyi adóval, gazdaságszervezéssel és a turizmussal kapcsolatos feladatok;

14. a kistermelők, őstermelők számára – jogszabályban meghatározott termékeik – értékesítési lehetőségeinek biztosítása, ideértve a hétvégi árusítás lehetőségét is;

15. sport, ifjúsági ügyek;

16. nemzetiségi ügyek;

17. közreműködés a település közbiztonságának biztosításában;

18. helyi közösségi közlekedés biztosítása;

19.

20. távhőszolgáltatás;

21. víziközmű-szolgáltatás, amennyiben a víziközmű-szolgáltatásról szóló törvény rendelkezései szerint a helyi önkormányzat ellátásért felelősnek minősül.

A gazdasági program jelentősége, hogy akár a választási ciklusra vagy azt meghaladó időtartamra szól, annak megalapozott tervezési és fejlesztési dokumentumnak kell lennie.

Hévíz Város Önkormányzat kialakult működési gyakorlata szerint a gazdasági program a képviselő-testület megbízatásának időtartamára szólt. Javasoljuk, hogy ez a jövőben is így legyen. A korábbi gazdasági program elérhetősége:

<https://onkormanyzat.heviz.hu/dokumentum/e-kozigazgatas/kozadattar/tevekenysegre-mukodesre-vonatkozo-adatok/244-kozgazdasagi-osztaly>

Más, egyes fejlesztési programok, amennyiben azok indokoltsága fennáll, természetesen ennél hosszabb időtartamra is határozhatnak meg fejlesztési célkitűzéseket, intézkedéseket.

A gazdasági program akkor fogja tudni betölteni a szerepét, ha annak helyzetelemzése, valamint a célok meghatározása megalapozott és jól kimunkált. Nagyon fontos a kitűzött célok reális, valós megfogalmazása, s olyan célok felvállalása, amelyek az önkormányzatra vonatkozó gazdasági környezet, azaz a pénzügyi helyzet, a vagyoni helyzet, a már valósan rendelkezésre álló külső források, pályázatok alapján reálisan elérhető. A gazdasági program nem építhet bizonytalan feltételezésekre, olyan pályázati forrásokra, amelyek jelenleg sem kiírásból, sem országtervezési dokumentumból nem tűnnek reálisnak.

A gazdasági program tervezet megalapozott elkészítéséhez szükség van a település helyzetének felmérésére, az önkormányzat gazdasági helyzetének és annak változási tendenciáinak megismerésére, a korábbi gazdasági programokban vállalt célok teljesülésének elemzésére, felülvizsgálatára. Mindezeket össze kell vetni az infrastrukturális ellátottsággal, demográfiai és népesedési adatokkal, a rendelkezésre álló, a helyi gazdaság állapotát, prosperitását mutató információkkal, a vagyoni helyzet elemzésével.

Nagyon fontos eleme a jövő tervezésének az önkormányzat pénzügyi helyzete, melyre vonatkozóan fontos dokumentum a már vállalt kötelezettségeket jól bemutató 3 éves pénzügyi terv. Az önkormányzat mozgástérrel rendelkezik a vonatkozásban, hogy a kötelezően ellátandó önkormányzati feladatok mellett milyen önként vállalt feladatokat és azokat milyen kapacitások biztosításával lát el. Mindenképpen prioritást kell, hogy élvezzen a kötelezően ellátott feladatok köre. Ezeken belül az adott feladat ellátási szintjének ráfordításainak meghatározásával nagy mozgástere van az önkormányzatnak.

Napjainkban beruházás, fejlesztés kiválasztásának fontos szempontja, hogy ahhoz milyen külső forrás áll rendelkezésre, ezért fontos felmérni az országos, régiós vagy vármegyei programokban rejlő célokat és pályázati forrásokat.

Az önkormányzatnak alapvető kötelezettsége a feladatok ellátását szolgáló vagyon állagának megóvása, annak fejlesztése, melyhez belső forrást biztosíthat a feleslegessé vált vagyontárgyak értékesítéséből származó bevétel. A mindennapokban ugyanígy jelen van, hogy egyes fejlesztések, közszolgáltatások biztosításához a vagyon bővítése szükséges. A gazdasági programnak ezért összhangban kell lennie a vagyongazdálkodási előírások szerint kötelezően elkészítendő vagyongazdálkodási koncepcióval. Kiemelt területe minden önkormányzatnak a településüzemeltetés, melynek a leglátványosabb és a mindennapokat legjobban érintő területei a közterületek fenntartása, gondozása, az infrastrukturális szolgáltatások biztosítása, a zöld felületek fenntartása és gondozása. Ez a példálózó felsorolás nem fogta át teljesen az önkormányzati feladatok teljes körét, de talán ízelítőt nyújtott abból, hogy az egyes területek korábbi céljait, jelenlegi állapotát és a gazdasági programban kitűzött jövőbeni céljainak meghatározását csak akkor lehet reálisan megtenni, ha komoly értékelésre és elemzésre kerül sor.

A turizmus, mint Hévíz város létét biztosító gazdasági szektor igen kiemelt jelentősége a gazdasági program szintjét meghaladó turizmus fejlesztési stratégia elkészítését kívánja.

A korábbi gazdasági program éveiben, különösen a 2020. és 2021 években drasztikus mértékű bevétel csökkenést 2020-2021-2022 években csak jelentős intézményi reformokkal lehetett konszolidálni. Ezzel párhuzamosan a Képviselő-testület a 2020. évben kezdődő COVID járvány okozta lezárások, és 2022. évben a szomszédos országban kialakult háborús állapot, valamint az energiaválság kezelés után igyekezett biztosítani az önkormányzati kötelező feladat-ellátást. Ezen felül az olyan önként vállalt feladatokat is mint a helyi sport, média, turizmus és városmarketing támogatását is biztosította. Az elmúlt évek, évtized tendenciáit is figyelembe véve, különösen fontos az energiatakarékos szemlélet, amely leginkább a feladat-ellátási telephelyei számának csökkentésével érhető el. A meglévő épületeink energiakorszerű átalakítása is prioritást kell, hogy élvezzen. Fontos tényező még a munkaerő gazdálkodás is, hiszen ez is egyre nehezebben és költségesebben biztosítható. Az intézményrendszerben, továbbá az önkormányzati tulajdonban lévő, döntő befolyással rendelkező gazdasági társaságokban az adminisztrációs és szakmai párhuzamokat is összhangba kell hozni. A munkaerőt a meglévő feladatokhoz mérni szükséges. Ezen két terület racionalizálásával jelentős többlet erőforráshoz jutna az önkormányzat, amely további területek fejlesztését nyithatja meg.

Javaslom, hogy a bizottságok szakterületük vonatkozásában már januári rendes üléseken fogalmazzanak meg javaslatokat. A gazdasági program javaslatot minden bizottság tárgyalni fogja.

Kérem a Tisztelt Képviselő-testületet az előterjesztés megtárgyalására és a határozat elfogadására.

**2.**

**Határozati javaslat**

1. Hévíz Város Önkormányzat Képviselőtestülete felkéri

a) a polgármestert,

b) a bizottságait,

c) a Hévízi Polgármesteri Hivatalt,

d) az önkormányzati intézményeket és gazdálkodó szervezeteket, hogy Hévíz Város Önkormányzat 2024-2029. gazdasági programjának előkészítésében szakterületük szerint, a polgármester vezetésével vegyenek részt.

2. A Képviselő-testület felkéri a polgármestert, hogy a gazdasági program tervezetét a 2025. februári rendes ülésre terjessze elő tárgyalásra.

Felelős: Naszádos Péter polgármester

Határidő: 2025. február 27. és

2025. április 10.

**3.**

**FELÜLVIZSGÁLATOK – EGYEZTETÉSEK**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Szintén László | közgazdasági osztályvezető |  |  |
| dr. Tüske Róbert | jegyző |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |